Ismét használható a váradi levéltár | Kolozsvári Rádió
etichete: Bihar megye, Levéltár, Nagyvárad
A Nemzeti Levéltár Bihar megyei igazgatóságának épülete 2012-ben épült fel, de szinte két évet vett igénybe az iratok átköltöztetése, a kutatómunka pedig csak néhány napja lehetséges ismét.
A költözés júniusban fejeződött be, de ellenőrizni kellett az iratok nyilvántartási eszközeit. Egyelőre a legkeresettebb dokumentumok kérhetők ki, az anyakönyvi kivonatok és az egyházi dokumentumok. Ezek mellett tanulmányozhatók a sajtókollekciók, továbbá a Román Kommunista Párt archívumához tartozó iratok, de a személyi dossziék nélkül, ezeket ugyanis csak a létrehozataluktól számított 75 év elteltével bocsáthatják a kutatók rendelkezésére.
A nagyváradi levéltárban bárki végezhet kutatómunkát, még a román állampolgárság sem feltétel, sőt az okmányokat le is lehet fényképezni. A fényképezés ára napi 7 lej. Az olvasóterem hétköznap fél 9 és délután fél 4 között tart nyitva. A kutatási engedély kiváltása helyben történik és ingyenes.